‘Perlemoen-bedryf moet anders bestuur word’ | Netwerk24
Die bestuur van Suid-Afrika se perlemoenhulpbronne moet op ’n heel nuwe manier gedoen word, sê Senzeni Zokwana, minister van landbou, bosbou en visserye.
Hy het Vrydag in ’n verklaring bekend gemaak dat die kwota perlemoen wat in die 2018-’19-boekjaar uitgehaal mag word, van die aanvanklike perk van 50,5 ton tot 96 ton verhoog is.
Gelisensieerde permithouers het beswaar gemaak teen die aanvanklike toedeling en gekla daar is nie behoorlik met rolspelers in die perlemoenbedryf gekonsulteer nie.
Zokwana erken die bestuur van die perlemoenbedryf moet hersien word sodat dié bedreigde spesie beter bestuur kan word.
Hy sê korrupsie in die geledere van sy departement moet uitgeroei word en amptenare moet hul werk doen om die grootskaalse perlemoenstropery te beveg.
Zokwana sê dit is belangrik dat daar plaaslik en in die buiteland ’n bewusmakingsveldtog is sodat mense verstaan hoekom dit belangrik is om stropery te stop.
Mense moet ook nie dink die departement straf ondernemings wat wettig perlemoen uithaal omdat stropery toeneem nie.
Ek hou nie daarvan dat mense dink my departement bestuur net die 5% van perlemoen wat wettig uitgehaal word, terwyl stropers 95% van die perlemoenhulpbronne stroop nie,
“Ek hou nie daarvan dat mense dink my departement bestuur net die 5% van perlemoen wat wettig uitgehaal word, terwyl stropers 95% van die perlemoenhulpbronne stroop nie,” sê Zokwana.
Hy vra onder meer dat perlemoenplase die staat help om perlemoen te kweek en terug in die see te sit om die getalle te laat toeneem.
Meer oor: Senzeni Zokwana | Bewaring | Omgewing